
Tisztelt Képviselő-testület!
Martfű Város Önkormányzata 2012. évben döntött a gyermekjóléti szolgáltatás, családsegítés feladatainak 2013. január 01.-től való önkormányzati fenntartásban történő további ellátásáról. Ezzel egy időben új intézményt hozott létre, a Martfű Város Önkormányzata Gyermekjóléti és Szociális Szolgáltató Központot, mely ellátja a valamennyi kötelező gyermekjóléti és szociális alapellátási feladatot, mint: gyermekjóléti szolgáltatás, családsegítés, szociális étkeztetés, házi segítségnyújtás és idősek nappali ellátása.

Az önkormányzati fenntartást megelőzően a gyermekjóléti - és szociális alapszolgáltatásokat
(gyermekjóléti szolgáltatás, családsegítés, házi segítségnyújtás, idősek nappali ellátása) a Szolnoki Kistérség Többcélú Társulása biztosította, kiegészítve a jelzőrendszeres házi segítségnyújtással, a támogató szolgáltatással, a szenvedélybetegek közösségi ellátásával és pszichiátriai betegek közösségi ellátásával. 

Az új martfűi intézmény létrehozását követően a Társulás által ellátott feladatok közül a támogató szolgáltatást, a jelzőrendszeres házi segítségnyújtást és a közösségi ellátásokat az önkormányzattal kötött ellátási megállapodásban rögzítettek szerint nyújtja a Szolnoki Kistérség Többcélú Társulása, három intézményén keresztül.

Az ellátási megállapodásban rögzített feltételek szerint Martfű Város Önkormányzata térítésmentesen biztosítja a feladatellátásokhoz szükséges nyitva álló helyiséget, Martfű, Mártírok útja 4. szám alatt.
Jelenleg a megállapodásban rögzített feladatok közül működik a jelzőrendszeres házi segítségnyújtás, a támogató szolgáltatás és a szenvedélybetegek közösségi ellátása.
A Szolnoki Kistérség Többcélú Társulása Gyermekjóléti és Szociális Szolgáltató Központja 
( Rákóczifalva) biztosítja a jelzőrendszeres házi segítségnyújtást és a támogató szolgáltatást.

A jelzőrendszeres házi segítségnyújtást Martfűn jelenleg  12 fő veszi igénybe.

A támogató szolgáltatás személyi segítés szolgáltatását (gondozás) jelenleg 6 fő veszi igénybe. A szállító szolgáltatást éves szinten, több alkalommal körülbelül 15 fő.

A közösségi ellátások közül a szenvedélybetegek közösségi ellátását a Szolnoki Kistérség Többcélú Társulása Szociális Szolgáltató Besenyszögi Központja biztosítja, a jelenlegi ellátottak száma: 4  fő.
A pszichiátriai betegek közösségi ellátását a megállapodást követően sem és jelenleg sem veszik igénybe településünkön.
A feladatellátások jó színvonalon való biztosításának garanciális eleme lehet a Szolnok Megyei Jogú Várossal, valamint a kistérség településeivel való együttműködés elmélyítése. Ennek érdekében célszerű, hogy a Társuláshoz való csatlakozással oldjuk meg a fent említett szociális feladatok ellátását. Mindemellett szükséges  Martfű Város térségi szerepének erősítése, pozíciójának megerősítése.
Az előzetes tárgyalások alapján a Szolnoki Kistérség szívesen látná tagjai sorában Martfű Városát, és a szociális feladatok közös ellátásán túl más területen is készek az együttműködésre, mely sokkal hatékonyabban oldható meg a társulás tagjaként.

Magyarország helyi önkormányzatairól szóló 2011. évi CLXXXIX. törvény 89. §-a alapján társuláshoz való csatlakozásról – ha törvény másként nem rendelkezik – legalább hat hónappal korábban, minősített többséggel kell dönteni. Erről a társulási tanácsot értesíteni kell.

A Szolnoki Kistérség Társulásának Társulási Tanácsa 2015. június 24-i ülésén tárgyalja önkormányzatunk csatlakozási szándékát, ezért kérem a Képviselő-testületet, hogy az alábbi határozati javaslat elfogadásával csatlakozásunkat hagyja jóvá.

Határozati javaslat:

Martfű Város Önkormányzata Képviselő-testületének

…./2015.(….) határozata
A Szolnoki Kistérség Többcélú Társulásához történő csatlakozásról

Martfű Város Önkormányzatának Képviselő-testülete megtárgyalta a Szolnoki Kistérség Többcélú Társulásához történő csatlakozásról szóló előterjesztést, mely alapján 2016. január 1. napjától a Szolnoki Kistérség Többcélú Társulásához történő csatlakozásról döntött.

A Képviselő-testület felhatalmazza a polgármestert a csatlakozással kapcsolatos dokumentumok aláírására azzal, hogy a Szolnoki Kistérség Többcélú Társulása Társulási Megállapodását a Képviselő-testületnek jóváhagyásra be kell terjeszteni.

Felelős: Polgármester

Határidő: 2015. december 31.

Erről értesülnek: 

1. JNSZ Megyei Kormányhivatal

2. Valamennyi képviselő helyben

3. Szolnoki Kistérség Többcélú Társulása Szolnok

4. Martfű Város Önkormányzata Gyermekjóléti és Szociális Szolgáltató Központ helyben

Martfű, 2015. június 17.

